b'\n_START_ARTICLE_\nPalamuse O. Lutsu Kihelkonnakoolimuuseum\n_START_PARAGRAPH_\nPalamuse O. Lutsu Kihelkonnakoolimuuseum on kihelkonnakooli elu tutvustav muuseum J\xc3\xb5geva maakonnas J\xc3\xb5geva vallas. _NEWLINE_Praeguse muuseumi asupaik, Palamuse kihelkonnakooli hoone ja k\xc3\xb6ster Aleksander Georg Niel\xc3\xa4nderi eluruumid valmisid 1873. aastal, kool tegutses seal 1975. aastani. 5. jaanuaril 1987 avati seal muuseum, milles eksponeeritakse 19. sajandi l\xc3\xb5pu kihelkonnakooli elu Oskar Lutsu jutustuse "Kevade" kaudu. _NEWLINE_Hoone ruumides korraldatakse praegu ka n\xc3\xa4itusi ning hoones ja selle \xc3\xbcmbruskonnas kontserte ja teatrietendusi.\n_START_SECTION_\nV\xc3\xa4ljapanek\n_START_PARAGRAPH_\nMuuseumihoones asuvad endised k\xc3\xb6stri eluruumid on p\xc3\xbchendatud Oskar Lutsu elu- ja loometeele, Palamuse kihelkonna ajaloole, kultuurielule ja usu\xc3\xb5petusele, endised klassiruumid koos k\xc3\xb5rvalruumidega kooliajaloole ning \xc3\xb5uel eksponeeritakse endisaegseid s\xc3\xa4ilinud ja taastatud hooneid. _NEWLINE_K\xc3\xb6stri saalis on avatud v\xc3\xa4ljapanek Oskar Lutsu lapsep\xc3\xb5lve- ja kooliaastatest ning "Kevadest". S\xc3\xb6\xc3\xb6gitoas, kus \xc3\xbclem\xc3\xb6\xc3\xb6dunud sajandi l\xc3\xb5pul \xc3\xb6\xc3\xb6bisid t\xc3\xbcdrukud, tehakse p\xc3\xb5gus sissevaade Palamuse kihelkonna ajalukku, kultuuriellu ja usu\xc3\xb5petuse ajalukku. K\xc3\xb6stri k\xc3\xb6\xc3\xb6gis saab tutvuda vanema kooliajalooga ja v\xc3\xa4lja on pandud kooli \xc3\xbcle 320-aastast ajalugu k\xc3\xa4sitlevad dokumendid._NEWLINE_Klassituba on s\xc3\xa4ilitatud traditsioonilise kantsli, tahvli, seinakella, Euroopa kaardi, keisri pildi ja pikkade pinkidega. Nurgas asub orel, mille autor on \xc3\xbcks esimesi Eesti pillimeistreid Carl Georg Thal. Poiste magamistoas elasid omal ajal kaugemal elavad poisid. Sahvris hoitav toidukraam, mis muidu hoiustati sahvris, on v\xc3\xa4lja pandud riiulitele. Toa k\xc3\xb5rval asub koolmeistri tuba._NEWLINE_\xc3\x95uel on s\xc3\xa4ilinud k\xc3\xb6stri \xc3\xb5unaait, k\xc3\xb6stri t\xc3\xb5llakuur ja tall on hilisemal ajal taastatud. Kiriku kaldan\xc3\xb5lva all Kooliallika juures asub kirikum\xc3\xb5isa rentniku saun.'